एसियाडलाई किरणको कप्तानी
एसियाली खेलकुदमा नेपाली यू–२३ फुटबल टोलीको कप्तानी गोलरक्षक किरण चेम्जोङले गर्ने भएका छन् । शुक्रबार एसियाड तयारीलाई थाइल्यान्ड जानेक्रममा एन्फाले किरणलाई उक्त जिम्मेवारी दिइएको घोषणा गर्‍यो ।
काठमाडौँ — एसियाली खेलकुदमा नेपाली यू–२३ फुटबल टोलीको कप्तानी गोलरक्षक किरण चेम्जोङले गर्ने भएका छन् । शुक्रबार एसियाड तयारीलाई थाइल्यान्ड जानेक्रममा एन्फाले किरणलाई उक्त जिम्मेवारी दिइएको घोषणा गर्‍यो ।एसियाड खेल्ने २० तथा साफ तयारीका लागि थप ८ खेलाडीले थाइल्यान्डमा १० दिने प्रशिक्षण तथा मैत्रीपूर्ण खेल खेल्नेछन् । नेपालले थाइल्यान्डमा पुलिस टेरो र थाइल्यान्डको यू–२३ टोलीसँग मैत्रीपूर्ण खेल खेल्ने कार्यक्रम छ । माल्दिभ्समा व्यावसायिक फुटबल खेलिरहेका किरण भिसा प्रक्रियामा ढिलाइ भएका कारण केही दिनमै थाइल्यान्ड पुग्नेछन् । यसअघि फरवार्ड भरत खवास पनि थाइल्यान्ड जाने भनिए पनि उनी चोटका कारण भ्रमण टोलीमा समावेश रहेका छैनन् । एसियाडको प्रावधानअनुसार २३ वर्ष माथिका तीन खेलाडी राख्न पाउनेमा किरणसँगै मिडफिल्डरद्वय रोहित चन्द र विशाल राई समावेश छन् । एसियाडमा नेपाल रहेको समूहमा जापान, भियतनाम र पाकिस्तान छन् । टोली प्रशिक्षकमा जापानी ग्योतोकु कोजी तथा सहायकमा बालगोपाल महर्जन र नवीन महर्जन छन् ।प्रशिक्षकको भिसा ‘ओभर स्टे’नेपाली राष्ट्रिय फुटबल टोलीका प्रशिक्षक ग्योतोकु कोजी पर्यटक भिसामा रहेर पनि ‘ओभरस्टे’ भएको पाइएको छ । एन्फाले यसबारे बिहीबार नै सम्बन्धित पक्षलाई पत्राचार गरेको र श्रम स्वीकृतिका लागि आवश्यक प्रक्रिया अगाडि बढाइसकेको जनाएको छ । सन् २०१६ को मार्च महिनामा नेपालको प्रशिक्षकका रूपमा नियुक्त भएका कोजीले त्यसै वर्ष नोभेम्बरमा नेपाललाई एएफसी सोलिडारिटी कपको उपाधि दिलाएका थिए । उनको पछिल्लो सम्झौताअनुसार २०१९ फेब्रुअरीसम्म राष्ट्रिय टोलीको प्रशिक्षकमा रहने छन् । एन्फाले भने साफ च्याम्पियनसिपसम्म कोजीले नै टोलीको नेतृत्व सम्हाल्ने र त्यसपछि स्थिति हेरेर आवश्यक निर्णय लिने बताएको छ । एन्फा नेतृत्वमा परिवर्तन तथा वैदेशिक प्रशिक्षक नियुक्तिमा विगतभन्दा फरक नियम आएकाले प्रशिक्षक कोजीको श्रम स्वीकृतिमा समस्या परेको एन्फा स्रोतले जानकारी दियो ।